CELEX: 32020D1479
Language: bg
Date: 2020-10-14 00:00:00
Title: Решение за изпълнение (ЕС) 2020/1479 на Комисията от 14 октомври 2020 година относно определянето на приоритетните списъци за разработването на мрежови кодекси и насоки за електроенергията в периода 2020—2023 г. и за природния газ през 2020 г. (текст от значение за ЕИП)

15.10.2020   
               
               
                  BG
               
               
                  Официален вестник на Европейския съюз
               
               
                  L 338/10
               
            
         РЕШЕНИЕ ЗА ИЗПЪЛНЕНИЕ (ЕС) 2020/1479 НА КОМИСИЯТА
         от 14 октомври 2020 година
         относно определянето на приоритетните списъци за разработването на мрежови кодекси и насоки за електроенергията в периода 2020—2023 г. и за природния газ през 2020 г.
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 715/2009 на Европейския парламент и на Съвета от 13 юли 2009 г. относно условията за достъп до газопреносни мрежи за природен газ и за отмяна на Регламент (ЕО) № 1775/2005 (1), и по-специално член 6, параграф 1 от него,
         като взе предвид Регламент (ЕС) 2019/943 на Европейския парламент и на Съвета от 5 юни 2019 година относно вътрешния пазар на електроенергия (2), и по-специално член 59, параграф 3 от него,
         като има предвид, че:
         
                     (1)
                  
                  
                     Разработването и прилагането на мрежови кодекси и насоки е важно за постигането на напълно интегриран вътрешен енергиен пазар. Правилата за вътрешния пазар на електроенергия и природен газ уреждат институционално разработването на мрежови кодекси. Наскоро в тази институционална уредба бе внесено подобрение посредством нова структура на пазара на електроенергия, по-специално с приемането на Регламент (ЕС) 2019/943 като част от пакета „Чиста енергия за всички европейци“ (3). За целта Агенцията за сътрудничество между регулаторите на енергия (ACER), Европейските мрежи на операторите на преносни системи (ЕМОПС), Организацията на операторите на разпределителни системи в Европейския съюз (ООРСЕС) и Комисията работят в тясно сътрудничество с всички съответни заинтересовани страни.
                  
               
                     (2)
                  
                  
                     Областите, в които може да бъдат разработени мрежови кодекси, са определени в член 59, параграфи 1 и 2 от Регламент (ЕС) 2019/943 и в член 8, параграф 6 от Регламент (ЕО) № 715/2009. Освен че може да разработва мрежови кодекси, Комисията може да разработва и насоки по собствена инициатива. Областите, в които може да бъдат разработени мрежови кодекси, са определени в член 61, параграф 2 от Регламент (ЕС) 2019/943 и член 23, параграф 1 от Регламент (ЕО) № 715/2009. В съответствие с член 59, параграф 3 от Регламент (ЕС) 2019/943 и член 6, параграф 1 от Регламент (ЕО) № 715/2009 Комисията първо трябва да изготви списъци на приоритетите, определящи областите, които да бъдат включени при разработването на мрежови кодекси. За сектора на електроенергията списъци на приоритетите се изготвят на всеки три години, а за сектора на природния газ те се изготвят всяка година.
                  
               
                     (3)
                  
                  
                     Комисията вече прие хармонизирани правила за електроенергията по отношение на разпределянето на преносната способност и управлението на претоварването, присъединяването на производители на електроенергия към електроенергийната мрежа, присъединяването на потребители, постоянния ток с високо напрежение и разпределянето на преносната способност, експлоатацията на системата, изискванията и процедурите при извънредни ситуации и възстановяване на електроснабдяването и балансирането.
                  
               
                     (4)
                  
                  
                     Освен това бяха приети хармонизирани правила за природния газ по отношение на процедурите за управление на претоварването, разпределянето на пропускателната способност, балансирането, оперативната съвместимост, обмена на данни, както и за хармонизираните структури на тарифите за пренос.
                  
               
                     (5)
                  
                  
                     В рамките на целевата консултация със заинтересованите страни (4) мнозинството от заинтересованите страни подкрепиха разработването на хармонизирани правила за електроенергията по отношение на киберсигурността и гъвкавостта от страната на потреблението. По отношение на природния газ заинтересованите страни подкрепиха определянето на вече започнатата работа като приоритет и подчертаха значението на правилното и добре координирано прилагане на мрежовите кодекси и насоки.
                  
               
                     (6)
                  
                  
                     Приоритетният списък за електроенергия за периода 2020—2023 г. взима под внимание отговорите на заинтересованите страни, новите предизвикателства в областта на киберсигурността и необходимостта от прозрачен и недискриминационен пазар на гъвкавостта. Той включва хармонизирани правила за електроенергията по отношение на киберсигурността и гъвкавостта от страната на потреблението.
                  
               
                     (7)
                  
                  
                     Освен това, предвид отговорите на заинтересованите страни и текущото прилагане на съществуващите правила за природния газ, не са набелязани нови области за разработване на мрежови кодекси и насоки за природния газ за 2020 г.,
                  
               ПРИЕ НАСТОЯЩОТО РЕШЕНИЕ:
         
            Член 1
            Приоритетният списък за разработване на хармонизирани правила за електроенергията за периода 2020—2023 г. е следният:
            
                        а)
                     
                     
                        специфични за сектора правила за свързаните с киберсигурността аспекти на трансграничните потоци на електроенергия, включително правила относно общи минимални изисквания, планиране, наблюдение, докладване и управление на кризи;
                     
                  
                        б)
                     
                     
                        правила относно гъвкавостта от страната на потреблението, включително правила за агрегиране, акумулиране на електроенергия и правила за ограничаване на търсенето.
                     
                  
         
            Член 2
            Не са определени нови области за разработването през 2020 г. на мрежови кодекси и насоки за природния газ.
         
         
            Член 3
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено в Брюксел на 14 октомври 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 211, 14.8.2009 г., стр. 36.
         
            (2)  ОВ L 158, 14.6.2019 г., стр. 54.
         
            (3)  Съобщение на Комисията до Европейския парламент, Съвета, Европейския икономически и социален комитет, Комитета на регионите и Европейската инвестиционна банка — Чиста енергия за всички европейци (COM/2016/860 final).
         
            (4)  Отговорите са публикувани на адрес: https://ec.europa.eu/energy/consultations/consultation-establish-priority-list-network-codes_en